Diari Oficial de la Generalitat Valenciana


Sumari del DOGV 6525, del 20-05-2011 (2011/5779)

ORDRE 18/2011, de 9 de maig, de la Conselleria d'Indústria, Comerç i Innovació, per la qual s'establix la forma de presentació del pla de labors anual pels titulars de drets miners.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/05/09/18/dof/vci/html**

### Dades del document

Número de DOGV
:   6525

Data del DOGV
:   20-05-2011

Secció del DOGV
:   I. DISPOSICIONS GENERALS

Número del document
:   2011/5779


Data del document
:   09-05-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Descriptors 

:   * indústria minera
    * telemàtica
    * comunicació de dades
    * legislació

ORDRE 18/2011, de 9 de maig, de la Conselleria d'Indústria, Comerç i Innovació, per la qual s'establix la forma de presentació del pla de labors anual pels titulars de drets miners. [2011/5779]  
La Llei 22/1973, de Mines, establix que tots els jaciments d'origen natural i la resta de recursos geològics existents al territori nacional, mar territorial i plataforma continental són béns de domini públic. Així mateix, especifica que la investigació i l'aprofitament d'estos podrà ser assumit directament per l'Estat o ser cedit en la forma i les condicions que s'establixen en la llei i en la resta de disposicions vigents, en cada cas. En eixe sentit, el Reglament General per al Règim de la Mineria determina que l'esmentada cessió es farà, bé mitjançant alguna de les modalitats de reserva a favor de l'Estat, bé per atorgament previ d'una autorització d'explotació, una autorització o una concessió d'aprofitament o un permís d'exploració, un permís d'investigació o una concessió d'explotació, segons la classificació del recurs en qüestió, i establix d'esta forma la relació especial entre l'administració gestora del domini públic miner i el concessionari.  
  
D'altra banda, la Llei de Mines disposa que els projectes d'explotació i investigació aprovats per a l'execució de labors mineres es desenvoluparan mitjançant la presentació pel titular i l'aprovació per l'òrgan competent del pla de labors anual, en model oficial aprovat per la direcció general competent en mineria.  
El Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als servicis traspassats a la Comunitat Valenciana en matèria d'indústria, energia i mines, determinava, amb subjecció a les bases del règim miner, el traspàs de determinades funcions del Ministeri d'Indústria i Energia en matèria de mineria. Actualment, és el Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, el que establix que la Direcció General d'Indústria i Innovació assumix les funcions en matèria de mineria, que s'assignaren a la Conselleria d'Indústria, Comerç i Innovació pel Decret 19/2009, de 3 de novembre, del president de la Generalitat.  
  
L'elaboració dels plans de labors com a instruments de planificació minera, informació i control ha de realitzar-se de la manera més clara i concisa, i serà responsabilitat de l'administració la determinació de les dades i els plans que es consideren imprescindibles per al millor coneixement de la realitat de cada activitat minera, sense que esta elaboració haja de comportar un esforç ingent per als titulars dels drets miners.  
  
En este sentit, a fi que l'administració puga prestar un servici de qualitat als ciutadans, és cada vegada més necessari adoptar mesures simplificadores que, al seu torn, permeten l'agilització dels procediments; tot això mitjançant l'adopció de les noves tecnologies de la informació i la comunicació.  
A fi de facilitar tant l'elaboració com la presentació dels plans de labors, la Conselleria d'Indústria, Comerç i Innovació, amb l'impuls de la direcció general competent en mineria, ha adoptat una aplicació informàtica per a la confecció dels plans de labors, Pla de Labors Digital, mitjançant un sistema simple de formularis que permeta d'una manera fàcil i intuïtiva consignar les dades requerides en els plans anuals de labors que han de presentar els titulars. Esta aplicació facilitarà, una vegada completades les dades requerides, un model de pla anual de labors, que degudament firmat per la direcció facultativa i el titular del dret, podrà ser presentat en format electrònic davant l'administració, mitjançant l'aportació en suport físic, en qualsevol dispositiu que permeta l'emmagatzematge del document digital generat.  
  
Per això, l'objecte de la present ordre no és altre que establir la forma de presentació i el format del pla de labors anual per al desenvolupament de les activitats mineres, l'aplicació que necessàriament haurà d'utilitzar-se per a l'elaboració del pla de labors a presentar a partir de la publicació de la present ordre.  
  
Per tot això, fent ús de les facultats atribuïdes per l'article 28 de la Llei 5/1983, de 30 de desembre, del Consell, i d'acord amb el Consell Jurídic Consultiu,  
  
ORDENE  
  
Article 1. Objecte  
Aprovar la forma de presentació i el format del pla anual de labors per al desenvolupament dels projectes que han de presentar els titulars de drets miners davant els serveis territorials de la conselleria competent en matèria de mineria.  
  
Article 2. Format i forma de presentació  
1. El pla de labors a presentar, que tindrà format electrònic en fitxer amb format de document portàtil (extensió pdf), serà el generat per l'aplicació Pla de Labors Digital, i amb el contingut establit en esta. L'esmentada aplicació podrà ser descarregada per a la seua utilització des de la pàgina web de la conselleria competent en matèria de mineria: .  
2. El pla de labors es presentarà en suport físic, en doble exemplar, mitjançant qualsevol dispositiu que permeta l'emmagatzematge del document electrònic generat, firmat electrònicament tant per la direcció facultativa com pel titular del dret, mitjançant un certificat digital emés per l'Autoritat de Certificació de la Comunitat Valenciana o per un altre prestador de servicis reconegut pel ministeri competent en matèria d'indústria i innovació, sempre que puga ser validat per la Generalitat -o per l'Autoritat de Certificació de la Comunitat Valenciana- sense cap cost econòmic.   
3. El mencionat suport físic haurà de presentar-se davant la conselleria competent en matèria de mineria mitjançant instància rubricada per la direcció facultativa i pel titular del dret miner.  
  
DISPOSICIÓ TRANSITÒRIA  
  
Única. Règim aplicable durant l'any 2011  
Durant l'any 2011 podrà presentar-se el pla de labors tant en format electrònic com en format paper; en este últim cas haurà d'incloure les firmes tant del director facultatiu com del titular del dret miner.  
  
  
DISPOSICIONS FINALS  
  
Primera. Habilitació per a desplegament i aplicació  
Es faculta la direcció general competent en matèria de mines per a dictar les instruccions necessàries per a l'aplicació d'esta ordre, així com per a les actualitzacions que, si és el cas, corresponga.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 9 de maig de 2011  
  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET


Còpia Permalink ELI